## Pravilnik o telekomunikacijskim uslugama

### NN 183/2004 (23.12.2004.), Pravilnik o telekomunikacijskim uslugama

# MINISTARSTVO MORA, TURIZMA, PROMETA I RAZVITKA

3157

Na
temelju članka 23. stavka 3., članka 62. stavka 7. i članka 63. stavka 2.
Zakona o telekomunikacijama (»Narodne novine«, br. 122/03., 158/03. i 60/04.)
ministar mora, turizma, prometa i razvitka donosi

## PRAVILNIK

### O TELEKOMUNIKACIJSKIM USLUGAMA

I.
OPĆE ODREDBE

Sadržaj
i primjena Pravilnika

Članak
1.

(1)
Ovim se Pravilnikom propisuju način i uvjeti obavljanja te mjerila kakvoće
telekomunikacijskih usluga, obvezni sadržaj i druge sastavne odredbe općih uvjeta
poslovanja davatelja usluga, te načela cjenovnog sustava za određivanje cijena
telekomunikacijskih usluga, koje obavlja samo jedan davatelj usluga u
unutarnjem i međunarodnom telekomunikacijskom prometu, kao i davatelj usluga sa
znatnijom tržišnom snagom na mjerodavnom tržištu.

(2)
Odredbe ovoga Pravilnika primjenjuju se na telekomunikacijske usluge iz članka
23. stavka 1. Zakona o telekomunikacijama (u daljnjem tekstu: Zakon):

1.
javne govorne usluge u nepokretnoj telekomunikacijskoj mreži,

2.
javne govorne usluge u pokretnoj telekomunikacijskoj mreži,

3.
davanje u najam telekomunikacijskih vodova,

4.
davanje u najam telekomunikacijske mreže ili njezinih dijelova,

5.
radiodifuzijske usluge,

6.
usluge kabelske distribucije,

7.
usluge s dodanom vrijednosti,

8.
usluge davanja pristupa Internetu,

9.
usluge prijenosa govora putem internetskog protokola (VoIP),

10.
ostale usluge prijenosa govora, zvuka, podataka, dokumenata, slika i drugog,
osim javnih govornih usluga, iz članka 23. stavka 2. točke 1. Zakona,

11.
usluge prijenosa govora, zvuka, podataka, dokumenata, slika i drugog
telekomunikacijskim kapacitetima u nepokretnoj i pokretnoj satelitskoj službi,
iz članka 23. stavka 2. točke 2. Zakona.

Pojmovi
i značenje

Članak
2.

U
smislu ovoga Pravilnika pojedini pojmovi imaju sljedeće značenje:

1. *davatelj
usluga:* pravna ili fizička osoba koja pruža javne telekomunikacijske usluge
na tržištu koristeći se telekomunikacijskom mrežom,

2. *javne
govorne usluge u nepokretnoj telekomunikacijskoj mreži:* javno dostupne usluge
prijenosa govora putem javne telekomunikacijske mreže, koje omogućuju obostranu
govornu komunikaciju korisnika usluga, koja započinje u nepokretnoj
telekomunikacijskoj mreži, a završava u nepokretnoj telekomunikacij­skoj mreži
ili u bilo kojoj drugoj telekomunikacijskoj mreži. Ove usluge moraju
zadovoljavati mjerila iz članka 29. ovoga Pravilnika,

3. *javne
govorne usluge u pokretnoj telekomunikacijskoj mreži:* javno dostupne usluge
prijenosa govora putem javne telekomunikacijske mreže, koje omogućuju obostranu
govornu komunikaciju korisnika usluga, koja započinje u pokretnoj
telekomunikacijskoj mreži, a završava u pokretnoj telekomunikacijskoj mreži ili
u bilo kojoj drugoj telekomunikacijskoj mreži. Ove usluge moraju zadovoljavati
mjerila iz članka 29. ovoga Pravilnika,

4. *javna
telekomunikacijska mreža:* nepokretna ili pokretna telekomunikacijska mreža
koja se upotrebljava za javne telekomunikacije,

5. *korisnik usluga:* fizička ili pravna osoba koja
se koristi javnim telekomunikacijskim uslugama ili ih zahtijeva,

6. *obračunska jedinica:* jedinični vremenski
interval koji se upotrebljava za obračun i naplatu javnih govornih usluga u
nepokretnoj i pokretnoj telekomunikacijskoj mreži,

7. *operator:* pravna osoba koja na temelju
propisa i/ili ugovora raspolaže javnom telekomunikacijskom mrežom ili
dijelovima povezanim s tom mrežom,

8. *priključna točka:*svi fizički
priključci i njihova priključna tehnička specifikacija koji su dio
telekomunikacijske mreže i koji su potrebni za priključenje na tu mrežu i za
djelotvorno uspostav­ljanje telekomunikacijskih veza putem te mreže,

9. *usluge davanja u najam telekomunikacijskih
vodova:* telekomunikacijske usluge koje se pružaju za određene prijenosne
kapacitete između završnih točaka telekomunikacijske mreže, a ne obuhvaćaju
telekomunikacijske vodove bez prijenosnih kapaciteta, niti komutacijske usluge
na zahtjev i pod nadzorom korisnika usluga,

10. *usluge s dodanom vrijednosti:* bilo koje
usluge koje zahtijevaju obradu podataka o telekomunikacijskom prometu ili
podataka o lokaciji izvan opsega nužnog za komunikaciju putem
telekomunikacijske mreže ili za obračun troškova,

11. *usluge kabelske distribucije:*
telekomunikacijske usluge prijenosa radijskih i televizijskih programa i s
njima povezanih podataka, odašiljanih iz jednog središta korisnicima kabelske
distribucijske mreže, putem koje se mogu pružati i druge telekomunikacijske
usluge,

12. *zajednički pristup javne govorne i
širokopojasne usluge na mjesnu pristupnu mrežu:*tehnička mogućnost
opreme ugra­đene s obje strane lokalne petlje kojom se omogućuje istodobna
uporaba lokalne petlje za javne govorne usluge i za širokopojasni prijenos
podataka (xDSL), putem različitih davatelja usluga pristupa Internetu.

II.
OPĆI UVJETI OBAVLJANJA TELEKOMUNIKACIJSKIH USLUGA

Obveze
davatelja telekomunikacijskih usluga

Članak
3.

(1)
Cijene usluga, koje obavlja davatelj usluga za kojeg je Vijeće Hrvatske
agencije za telekomunikacije (u daljem tekstu: Vijeće Agencije) utvrdilo da ima
znatniju tržišnu snagu na mjerodavnom tržištu, moraju se temeljiti na načelima
transparentnosti, troškovne usmjerenosti i nediskriminacije.

(2)
Davatelj usluga mora, radi olakšavanja pristupa i dostupnosti
telekomunikacijskih usluga, u okviru svojih tehničkih mo­guć­nosti, uvažavati
posebne potrebe osoba s invaliditetom, u dogovoru sa specijaliziranim
ustanovama.

(3) U
slučaju prekida ili poremećaja u obavljanju telekomunikacijskih usluga,
davatelj usluga mora poduzeti potrebne mjere za njihovo ponovno uspostavljanje
u najkraćem mogućem roku, osobito kad se radi o uspostavi telekomunikacijskih
veza za potrebe državnih tijela. O mjerama predviđenima za te svrhe i njihovoj
provedbi davatelj usluga obavješćuje ministarstvo nadležno za telekomunikacije
(u daljnjem tekstu: Ministarstvo) i Hrvatsku agenciju za telekomunikacije (u
daljnjem tekstu: Agencija).

(4) Ako
je davatelj usluga prinuđen, zbog razloga više sile, privremeno ukinuti ili
ograničiti određeni broj ili vrstu telekomunikacijskih usluga, o tome mora bez
odgode, a prema mogućnosti i unaprijed, pisanim putem izvijestiti Ministarstvo
i Agenciju, a korisnike svojih usluga putem sredstava javnog priopćavanja.

(5) U
slučaju iz stavka 4. ovoga članka davatelj usluga obvezan je osigurati prednost
u obavljanju telekomunikacijskih usluga u skladu s odredbama Zakona i posebnih
propisa.

Obveze
operatora sa znatnijom tržišnom snagom

Članak
4.

(1)
Operator sa znatnijom tržišnom snagom na mjerodavnom tržištu mora osigurati
telekomunikacijski priključak na priključ­noj točki svoje telekomunikacijske
mreže, uz uvjete propisane Zakonom i ovim Pravilnikom, svakoj fizičkoj ili
pravnoj osobi koja je podnijela zahtjev za priključenje na području pokrivanja
koncesije ili dozvole tog operatora, ako na tom području ima izgrađenu telekomunikacijsku
mrežu, ako za to postoje tehničke mogućnosti i ako je s tom osobom sklopio
odgovarajući ugovor.

(2)
Operator iz stavka 1. ovoga članka mora omogućiti priključenje pretplatničke
terminalne opreme u roku od najviše 30 dana od dana prihvaćanja zahtjeva iz
stavka 1. ovoga članka.

Obavješćivanje
korisnika usluga

Članak
5.

(1)
Davatelj usluga obvezan je:

1.
izvješćivati korisnike svojih usluga na jasan i prikladan način o
telekomunikacijskim uslugama koje pruža, a osobito o uvjetima i načinu obavljanja
tih usluga, cijenama usluga, te uvjetima uz koje je opravdan prekid obavljanja
tih usluga,

2.
osigurati stalnu službu za pomoć korisnicima svojih usluga,

3.
osigurati uslugu davanja obavijesti (informacija) koja omogućuje dobivanje
obavijesti o njegovim pretplatnicima,

4.
davati na raspolaganje podatke o svojim pretplatnicima osobama koje su
registrirane za objavljivanje imenika pretplatnika i/ili za usluge davanja
obavijesti o pretplatničkim brojevima.

(2)
Davatelj usluga sa znatnijom tržišnom snagom na mjerodavnom tržištu mora
podatke iz stavka 1. točke 4. ovoga članka davati na troškovno usmjeren i
nediskriminirajući način.

Pristup
mreži i međusobno povezivanje

Članak
6.

(1)
Operator sa znatnijom tržišnom snagom na mjerodavnom tržištu mora omogućiti
drugim davateljima usluga pristup svojoj telekomunikacijskoj mreži u svrhu
obavljanja telekomunikacij­skih usluga u skladu sa Zakonom i Pravilnikom o
pristupu mreži i međusobnom povezivanju.

(2)
Davatelj usluga, koji je operator i raspolaže telekomunikacijskom mrežom, može
ostvariti međusobno povezivanje s operatorima koji imaju znatniju tržišnu snagu
na temelju njihove standardne ponude međusobnog povezivanja, u skladu sa
Zakonom i Pravilnikom o pristupu mreži i međusobnom povezivanju.

(3)
Davatelj usluga, koji nije operator, ima pravo tražiti pristup
telekomunikacijskoj mreži operatora sa znatnijom tržišnom snagom na mjerodavnom
tržištu putem terminalne opreme, uz uvjete koji ovise o vrsti
telekomunikacijskih usluga za koje se traži pristup, te o međusobnom ugovoru.

(4) Operator, ili davatelj usluga koji raspolaže
unajmljenom telekomunikacijskom mrežom, odnosno unajmljenim dijelovima
telekomunikacijske mreže, a kojemu je izdana dozvola, ima pravo zahtijevati
povezivanje svoje telekomunikacijske mreže na javnu telekomunikacijsku mrežu
operatora sa znatnijom tržišnom snagom na mjerodavnom tržištu, u skladu sa
Zakonom i Pravilnikom o pristupu mreži i međusobnom povezivanju.

(5) Pravna ili fizička osoba, koja obavlja djelatnost
daljnje prodaje (preprodaje) telekomunikacijskih usluga, ne može se koristiti
ponuđenim maloprodajnim uslugama drugih operatora ili davatelja usluga, kako bi
pružala vlastite maloprodajne usluge na tržišnoj osnovi, ako time ugrožava
funkcionalnu cjelovitost telekomunikacijske mreže putem koje se pružaju te
maloprodajne usluge.

(6) Pravna ili fizička osoba iz stavka 5. ovoga
članka može se koristiti ponuđenim maloprodajnim uslugama drugih operatora ili
davatelja usluga na temelju posebnog ugovora s operatorom ili davateljem usluga.

(7) U slučaju pristupa davatelja usluga
telekomunikacijskoj mreži putem terminalne opreme, odnosno međusobnog
povezivanja telekomunikacijskih mreža, operator sa znatnijom tržišnom snagom na
mjerodavnom tržištu mora omogućiti taj pristup, odnosno međusobno povezivanje u
skladu s odredbama članka 54. Zakona, poštujući sljedeće rokove:

– za pristup telekomunikacijskoj mreži putem
terminalne opreme – do dva mjeseca,

– za međusobno povezivanje telekomunikacijskih mreža
– do tri mjeseca,

računajući od dana sklapanja ugovora između operatora
i podnositelja zahtjeva za pristup, odnosno međusobno povezivanje.

III.
JAVNA TELEKOMUNIKACIJSKA MREŽA

Funkcionalna
cjelovitost telekomunikacijske mreže

Članak
7.

(1)
Prigodom pružanja telekomunikacijskih usluga putem telekomunikacijske mreže
operator mora osigurati neprekinutost i funkcionalnu cjelovitost svoje
telekomunikacijske mreže.

(2) Na
temelju prethodne suglasnosti Agencije operator mo­že privremeno ograničiti ili
prekinuti pružanje telekomunikacij­skih usluga na bilo kojem dijelu
telekomunikacijske mreže ili isklju­čiti vodove za međusobno povezivanje s
drugim operatorima, ako je to potrebno zbog očuvanja funkcionalne cjelovitosti
telekomunikacijske mreže. U hitnim slučajevima operator može og­raničiti ili
prekinuti pružanje telekomunikacijskih usluga, uz ob­vezu naknadnog
izvješćivanja i pribavljanja suglasnosti Agencije.

(3)
Operator mora ukloniti kvarove u svojoj telekomunikacijskoj mreži u što je
moguće kraćem roku.

Uporaba
javnog dobra

Članak
8.

Za
potrebe postavljanja i/ili održavanja svoje telekomunikacijske infrastrukture i
opreme koncesionari radiodifuzijskih usluga i operatori imaju pravo, uz
pribavljenu suglasnost nadležnog tijela državne uprave koje upravlja javnim
dobrima, koristiti se, u svrhu obavljanja svoje djelatnosti, javnim dobrima u
općoj uporabi u vlasništvu Republike Hrvatske, te šumskim i drugim zem­ljiš­tem
u vlasništvu Republike Hrvatske, kao i zračnim prostorom iznad njih.

Zajednička
uporaba izgrađene telekomunikacijske infrastrukture i opreme

Članak
9.

(1)
Operatori i koncesionari radiodifuzijskih usluga imaju pravo, ako postoje
tehnički uvjeti, koristiti se izgrađenom telekomunikacijskom infrastrukturom u
vlasništvu drugih pravnih i fizičkih osoba uz naknadu stvarnih troškova, na
temelju sklop­ljenog ugovora. Telekomunikacijska infrastruktura, koju vlasnik
mora iznajmiti na zahtjev operatora ili koncesionara radiodifuzijskih usluga u
svrhu obavljanja telekomunikacijskih usluga, obuhvaća slobodne dijelove
kabelske kanalizacije u njegovu vlasništvu i slobodna mjesta za postavljanje
antena na antenskom stupu u njegovu vlasništvu.

(2)
Vlasnik telekomunikacijske infrastrukture može raskinuti ugovor iz stavka 1.
ovoga članka, uz otkazni rok koji ne može biti kraći od šest mjeseci, ako
dokaže da mu je iznajmljena telekomunikacijska infrastruktura iz stavka 1.
ovoga članka potrebna za vlastitu uporabu.

(3) Ako
vlasnik telekomunikacijske infrastrukture odbije sklopiti ugovor iz stavka 1.
ovoga članka, Vijeće Agencije će, na zahtjev operatora ili koncesionara
radiodifuzijskih usluga, u roku od 60 dana od dana podnošenja tog zahtjeva
utvrditi postoje li odgovarajući tehnički uvjeti, te u slučaju postojanja
odgova­ra­jućih tehničkih uvjeta donijeti rješenje koje u cijelosti zamjenjuje
taj ugovor. Pri ocjenjivanju odgovarajućih tehničkih uvjeta Vijeće Agencije će
osobito voditi računa o opravdanim potrebama vlasnika telekomunikacijske
infrastrukture za uporabom dijelova vlastite kabelske kanalizacije, odnosno
slobodnih mjesta za postav­ljanje antena na vlastitom antenskom stupu u
razdoblju od sljedeće dvije godine.

(4) Ako
vlasnik telekomunikacijske infrastrukture iz stavka 3. ovoga članka ne odgovori
na zahtjev operatora ili koncesionara radiodifuzijskih usluga u roku od 30 dana
od dana zaprimanja tog zahtjeva, smatra se da je odbio sklopiti ugovor u smislu
odredbe iz stavka 3. ovoga članka.

Vođenje
tehničke dokumentacije

Članak
10.

Operator
javne telekomunikacijske mreže mora voditi urednu tehničku dokumentaciju o svojoj
telekomunikacijskoj mreži i cjelokupnoj telekomunikacijskoj infrastrukturi, te
je mora predo­čiti, odnosno dostaviti na uvid inspektoru telekomunikacija i
ovlaštenom radniku Agencije, na njihov zahtjev.

Pregled
pretplatničke terminalne opreme

Članak
11.

(1)
Davatelj usluga može zatražiti od pretplatnika, uz pod­robno tehničko
obrazloženje, obavljanje neposrednog pregleda isprav­nosti pretplatničke
terminalne opreme ako postoji osnovana sum­nja da pretplatnička terminalna
oprema uzrokuje štetne smet­nje u telekomunikacijskoj mreži.

(2) Ako
pretplatnik ne dopusti obavljanje neposrednog pregleda ispravnosti
pretplatničke terminalne opreme u roku od petnaest dana od dana podnošenja
zahtjeva davatelja usluga, a i dalje postoje razlozi za osnovanu sumnju iz
stavka 1. ovoga članka, da­vatelj usluga može pretplatniku izdati pisano
upozorenje iz stav­ka 5. ovoga članka.

(3) Ako su smetnje, na koje se odnosi osnovana sumnja
iz stavka 1. ovoga članka, osobito teške i štetne u smislu ugro­žavanja
funkcionalne cjelovitosti telekomunikacijske mreže i/ili osiguravanja
primjerene kakvoće usluge drugim korisnicima usluga, davatelj usluga ima pravo
zapisnički utvrditi takvo stanje i privremeno isključiti pretplatničku
terminalnu opremu iz telekomunikacijske mreže, o čemu dostavlja obavijest
pretplatniku.

(4) Ovlašteni radnik davatelja usluga, koji obavlja
pregled pretplatničke terminalne opreme, obvezan je prije početka pregleda
predočiti valjani dokument o ovlasti.

(5) Ako ovlašteni radnik davatelja usluga prigodom
pregleda utvrdi neispravnost pretplatničke terminalne opreme, koja uzrokuje
štetne smetnje u telekomunikacijskoj mreži, obvezan je sastaviti pisano
izvješće koje dostavlja pretplatniku, zajedno s upozorenjem da se utvrđena
neispravnost mora ukloniti bez odgode, a najkasnije u roku od 30 dana od dana
zaprimanja tog upozorenja. Davatelj usluga ima pravo, na temelju pisanog
izvješća ovlaštenog radnika davatelja usluga, privremeno isključiti pret­platničku
terminalnu opremu iz telekomunikacijske mreže, dok se ne ukloni utvrđena
neispravnost.

(6) Ako pretplatnik ne ukloni utvrđenu neispravnost
na pret­platničkoj terminalnoj opremi u roku iz stavka 5. ovoga članka, ili ne
dopusti pregled ispravnosti pretplatničke terminalne opreme ni nakon isteka
roka od 30 dana od dana privremenog isključenja pretplatničke terminalne
opreme, davatelj usluga ima pravo trajno isključiti pretplatničku terminalnu
opremu, odnosno raskinuti pretplatnički odnos.

(7) Ako ovlašteni radnik davatelja usluga prigodom
pregleda ispravnosti pretplatničke terminalne opreme utvrdi da je na javnu
telekomunikacijsku mrežu neovlašteno priključena telekomunikacijska oprema, ili
da pretplatnik ili treća osoba na drugi način, utvrđen općim uvjetima
poslovanja davatelja usluga, zloupotreb­ljava javnu telekomunikacijsku mrežu,
davatelj usluga ima pravo trajno isključiti pretplatničku terminalnu opremu,
odnosno raskinuti pretplatnički odnos.

IV.
ODNOSI S KORISNICIMA USLUGA

Pretplatnički
odnosi

Članak
12.

(1)
Prava i obveze iz pretplatničkog odnosa između davatelja usluga i pretplatnika
tih usluga uređuju se općim uvjetima poslovanja iz članka 62. stavka 1. Zakona.

(2)
Općim uvjetima poslovanja iz stavka 1. ovoga članka osobito se utvrđuju izgled
i sadržaj obrasca zahtjeva za priklju­čenje pretplatničke terminalne opreme,
način i uvjeti zasnivanja, prijenosa i raskidanja pretplatničkog odnosa,
odredbe o održa­vanju, pregledu, premještaju i privremenom isključenju pretplat­ničke
terminalne opreme, odredbe o utvrđivanju cijena telekomunikacijskih usluga i
uvjetima plaćanja, osnovne odredbe o kak­voći usluge, o nadležnoj službi
davatelja usluga za rješavanje prigovora korisnika usluga, o dodatnim uslugama
ako ih davatelj usluga pruža, te odredbe o postupanju s osobnim podacima
korisnika usluga.

(3)
Vijeće Agencije može svojom odlukom utvrditi i dodatne sastavne odredbe, osim
odredaba iz stavka 2. ovoga članka, koje moraju sadržavati opći uvjeti
poslovanja iz stavka 1. ovoga članka.

Zahtjev
za priključenje pretplatničke terminalne opreme

Članak
13.

(1)
Operator i davatelj usluga će, ako prihvati zahtjev fizičke ili pravne osobe za
priključenje pretplatničke terminalne opreme, omogućiti priključenje te opreme
na svoju javnu telekomunikacijsku mrežu.

(2)
Obrazac zahtjeva iz stavka 1. ovoga članka, koji utvrđuje davatelj usluga,
osobito mora sadržavati:

– naziv
i sjedište pravne osobe, odnosno ime i prezime i adresu fizičke osobe
podnositelja zahtjeva,

–
matični broj pravne osobe,

–
djelatnost pravne osobe,

–
adresu na kojoj se traži priključenje pretplatničke terminalne opreme,

–
adresu za dostavljanje obavijesti i adresu za dostavljanje računa za obavljene
telekomunikacijske usluge.

(3)
Davatelj usluga mora se pridržavati uobičajenih postupaka za provjeru
identiteta korisnika usluga.

(4) Davatelj
usluga može odbiti zahtjev iz stavka 1. ovoga članka u slučaju da, prema
razboritom mišljenju davatelja usluga, podnositelj zahtjeva neće biti u
mogućnosti ili nema namjeru podmiriti svoja buduća ili već dospjela dugovanja
za obavljene telekomunikacijske usluge. Ako podnositelj zahtjeva pruži odgo­va­rajuće
osiguranje za plaćanje telekomunikacijskih usluga (npr. izvrši uplatu
odgovarajućeg pologa, dostavi bankovno jamstvo i sl.), davatelj usluga mora
prihvatiti zahtjev iz stavka 1. ovoga članka.

(5)
Davatelj usluga može u svojim općim uvjetima poslovanja utvrditi i druge
razloge za neprihvaćanje zahtjeva iz stavka 1. ovoga članka.

(6)
Odredbe stavka 4. i 5. ovoga članka na odgovarajući se način primjenjuju i na
zahtjev za pružanje novih usluga.

(7) Zahtjev
iz stavka 1. ovoga članka ne smatra se zahtjevom za pristup mreži i na temelju
tog zahtjeva ne može se ostvariti pristup mreži u smislu odredaba članka 6.
ovoga Pravilnika.

Ugovor
o priključenju na telekomunikacijsku mrežu i korištenju telekomunikacijskih
usluga

Članak
14.

(1)
Pretplatnikom može postati pravna ili fizička osoba koja sklopi pisani ugovor s
davateljem usluga o priključenju na njegovu telekomunikacijsku mrežu i
korištenju njegovim javnim telekomunikacijskim uslugama. Ugovor se sklapa u
skladu s općim uvjetima poslovanja davatelja usluga.

(2)
Pisani ugovor iz stavka 1. ovoga članka mora osobito sadržavati:

– naziv
i sjedište davatelja usluge, te naziv i sjedište, odnosno ime i prezime i
adresu pretplatnika,

–
uslugu koja se ugovara, jasno i prikladno opisanu razinu kakvoće usluge koja se
pruža, kao i vrijeme uspostave priključka,

–
usluge održavanja koje se nude,

–
cijenu usluge ili naziv važećeg cjenika davatelja usluga, prema kojem će se
naplaćivati ugovorena usluga,

–
trajanje ugovora te uvjete obnavljanja i otkazivanja ugovora,

–
naknadu štete ili način povrata uplaćenih sredstava, ako nije zadovoljena
ugovorena razina kakvoće usluge,

– način
rješavanja sporova.

(3)
Ugovor iz stavka 1. ovoga članka smatrat će se skloplje­nim u pisanom obliku i
za dodatne usluge koje su dostupne korisniku usluga putem javno objavljenih
postupaka, koje utvrđuje davatelj usluga.

(4)
Pravna ili fizička osoba obvezna je osigurati ispravnu pretplatničku
instalaciju i nabaviti pretplatničku terminalnu opremu koje zadovoljavaju
propisane tehničke uvjete i norme, a pretplatnička terminalna oprema mora imati
propisanu izjavu o sukladnosti.

(5)
Davatelj usluga ne smije odbiti povezivanje pretplatničke terminalne opreme
koja je u skladu s propisima donesenim na temelju Zakona, ako se ta oprema
upotrebljava u skladu sa Zakonom i propisima donesenim na temelju Zakona.

(6)
Prava i obveze iz pretplatničkog odnosa počinju teći od dana kad davatelj
usluga priključi pretplatničku terminalnu opremu na telekomunikacijsku mrežu,
odnosno od dana kad telekomunikacijska usluga postane dostupna pretplatniku.

Sklapanje
ugovora putem Interneta

Članak
15.

(1)
Ugovor sklopljen putem Interneta smatra se pisanim ugovorom iz članka 14. ovoga
Pravilnika uz sljedeće uvjete:

1.
internetska stranica davatelja usluga, putem koje korisnik usluga sklapa
ugovor, mora osobito sadržavati podatke o:

– uvjetima potrebnim za ispunjavanje zahtjeva za
sklapanje ugovora, koji uključuju i rok sklapanja ugovora,

– obliku u kojem će ugovor biti dostupan korisniku
usluga,

– načinu identifikacije i ispravljanja pogrješaka
prije slanja zahtjeva za sklapanje ugovora,

– uvjetima za sklapanje ugovora, koji moraju biti
dostupni korisniku usluga kako bi ih mogao pohraniti i ispisati na svojem
računalu,

– ako je davatelj usluga potpisao kodeks ponašanja,
podatke o načinu provjere te činjenice elektroničkim putem,

– pravnoj osobnosti davatelja usluga te, u slučaju
ugovora koji se plaćaju unaprijed, adresu davatelja usluga,

– glavnim značajkama telekomunikacijskih usluga koje
se ugovaraju,

– cijeni telekomunikacijske usluge (uključujući
propisane poreze),

– uvjetima plaćanja (npr. u obrocima, putem kreditnih
kartica i sl.) i rokovima plaćanja,

– razdoblju valjanosti zahtjeva za sklapanje ugovora,

– mogućnostima povlačenja dostavljenog zahtjeva za
sklapanje ugovora od strane korisnika usluga, u ograničenom razdob­lju,

– najkraćem roku važenja ugovora.

2. Korisniku usluga, koji želi poslati zahtjev za
sklapanje ugovora, moraju se elektroničkom poštom ili pisanim putem dostaviti
podaci o:

– pravnoj osobnosti davatelja usluga te, u slučaju
ugovora koji se plaćaju unaprijed, adresu davatelja usluga,

–
glavnim značajkama telekomunikacijskih usluga koje se ugovaraju,

–
cijeni telekomunikacijske usluge (uključujući propisane poreze),

–
uvjetima plaćanja (npr. u obrocima, putem kreditnih kartica i sl.) i rokovima
plaćanja,

–
jamstvima ako postoje,

–
adresi na koju se mogu slati pritužbe i prigovori,

–
mogućnostima povlačenja dostavljenog zahtjeva za sklapanje ugovora od strane
korisnika usluga, u ograničenom razdob­lju,

–
načinu raskida ugovora.

(2)
Nakon zaprimanja zahtjeva za sklapanje ugovora davatelj usluga mora bez odgode
poslati elektroničku potvrdu o njegovu zaprimanju.

(3)
Korisnik usluga ima pravo ispraviti pogrješke u zahtjevu za sklapanje ugovora u
svako doba do podnošenja konačnog zahtjeva za sklapanje ugovora.

(4)
Davatelj usluga mora se pridržavati uobičajenih postupaka za provjeru
identiteta korisnika usluga.

Cijena
telekomunikacijske usluge

Članak
16.

(1)
Korisnik usluga plaća cijenu telekomunikacijske usluge prema cjeniku davatelja
usluga.

(2)
Cijena usluge iz stavka 1. ovoga članka sadrži cijenu instalacije, cijenu
mjesečnog ili tromjesečnog pristupa telekomunikacijskom sustavu i cijenu
ostvarenog telekomunikacijskog prometa.

Prigovor i traženje naknade

Članak
17.

(1)
Pretplatnik ili korisnik usluga može davatelju usluga pod­nijeti prigovor na
iznos kojim je zadužen za obavljenu telekomunikacijsku uslugu, te prigovor na
kakvoću obavljene telekomunikacijske usluge.

(2)
Prigovor iz stavka 1. ovoga članka pretplatnik ili korisnik usluga podnosi u
pisanom obliku nadležnoj službi davatelja usluga, koja provodi postupak
rješavanja prigovora. Prigovor mora sadržavati činjenice i dokaze na kojima se
temelji.

(3)
Prigovor iz stavka 1. ovoga članka pretplatnik ili korisnik usluga može
podnijeti u roku od 30 dana od dana izdavanja računa za obavljene
telekomunikacijske usluge, ako se radi o prigovoru na iznos kojim je zadužen za
obavljenu telekomunikacijsku uslugu, odnosno u roku od 30 dana od dana
obavljanja telekomunikacijske usluge, ako se radi o prigovoru na kakvoću
obavljene telekomunikacijske usluge.

(4) U
slučaju podnošenja prigovora iz stavka 1. ovoga član­ka, nadležna služba davatelja
usluga mora provjeriti iznos zadu­ženja za obavljenu telekomunikacijsku uslugu,
odnosno kakvo­ću obavljene telekomunikacijske usluge, i na temelju izvršene pro­vjere
potvrditi iznos zaduženja ili ga prilagoditi točnom iznosu.

(5)
Pretplatnik ili korisnik usluga, koji je podnio prigovor iz stavka 1. ovoga
članka na iznos kojim je zadužen za obavljenu telekomunikacijsku uslugu, plaća,
do rješenja prigovora, prosje­čni iznos kojim je bio zadužen u razdoblju od tri
mjeseca prije razdoblja na koje se odnosi prigovor. Ako se taj prigovor odnosi
na određene pozivne brojeve, odnosno na određenu vrstu odlaznih poziva u računu
za obavljene javne govorne usluge, davatelj usluga će odmah nakon zaprimanja
prigovora, bez naknade, zabraniti uporabu tih odlaznih poziva, do rješenja
prigovora.

(6)
Davatelj usluga izdaje pretplatniku ili korisniku usluga, koji je podnio
prigovor iz stavka 1. ovoga članka, novi račun za obavljene telekomunikacijske
usluge ako se provjerom utvrdi da je u razdoblju, na koje se odnosi prigovor,
postojala tehnička ili koja druga neispravnost, prijevara ili zlouporaba za
koju je utvrđeno da je uzrokovala povećano zaduženje za obavljenu
telekomunikacijsku uslugu. Ako je račun telekomunikacijskih usluga već plaćen u
cijelosti, pretplatniku ili korisniku usluga vraća se više zaračunani iznos,
ili se za taj iznos umanjuje račun telekomunikacijskih usluga za prvo sljedeće
razdoblje.

(7)
Pretplatnik ili korisnik usluga, koji je podnio prigovor iz stavka 1. ovoga
članka na kakvoću obavljene telekomunikacijske usluge, može tražiti naknadu
štete od davatelja usluga, ako se utvrdi da je kakvoća obavljene
telekomunikacijske usluge manja od razine kakvoće usluge utvrđene ovim
Pravilnikom, općim uvjetima poslovanja davatelja usluga, odnosno ugovorom sklop­ljenim
s davateljem usluga.

(8)
Davatelj usluga nije obvezan platiti naknadu štete iz stav­ka 7. ovoga članka
ako je razina kakvoće obavljene telekomunikacijske usluge manja od propisane
razine kakvoće usluge zbog objektivnih uzroka koji se nisu mogli predvidjeti
niti izbjeći ili ukloniti (viša sila).

(9) Ako
zbog tehničke smetnje u djelokrugu odgovornosti davatelja usluga, koju davatelj
usluga nije uklonio u roku od 24 sata od trenutka njezina utvrđivanja,
pretplatniku ili korisniku usluga nije bio omogućen pristup ili korištenje
telekomunikacijskim uslugama, umanjuje se njegova naknada za mjesečni ili
tromjesečni pristup telekomunikacijskom sustavu, i to razmjerno broju dana
trajanja tehničke smetnje. Tehničkom smetnjom iz ovoga stavka ne smatra se nepokrivanje
određenog područja korisnim signalom operatora pokretne telekomunikacijske
mreže, te pretplatnici i korisnici usluga, koji se zateknu na tom području, ne
ostvaruju pravo na umanjenje naknade utvrđeno ovim stavkom.

(10)
Davatelj usluga mora upoznati korisnike usluga, putem računa za obavljene
telekomunikacijske usluge i na drugi prikladan način, s uvjetima podnošenja
prigovora iz stavka 1. ovoga članka, u skladu s općim uvjetima poslovanja, a
osobito o rokovima i načinu podnošenja prigovora, nazivu i sjedištu te
brojevima telefona i telefaksa nadležne službe davatelja usluga za rješa­vanje
prigovora, te o mogućnostima pribavljanja obrasca za podnošenje prigovora.

(11)
Davatelj usluga obvezan je dostaviti pisani odgovor pretplatniku ili korisniku
usluga o utemeljenosti podnesenog prigovora iz stavka 1. ovoga članka u roku od
najviše 45 dana od dana podnošenja prigovora.

(12) U
slučaju spora između pretplatnika ili korisnika usluga i davatelja usluga u
vezi s iznosom zaduženja iz stavka 4. ovoga članka, ili u vezi s iznosom
naknade štete iz stavka 7. ovoga članka, pretplatnik ili korisnik usluga može,
prije podnošenja tužbe nadležnom sudu, podnijeti zahtjev za rješavanje spora
Vijeću korisnika telekomunikacijskih usluga.

(13)
Davatelj usluga mora voditi popis prigovora iz stavka 1. ovoga članka prema
vrsti prigovora i prema vrsti telekomunikacijskih usluga, koji je prilagođen
ustrojstvu davatelja usluga i ustrojstvu njegove telekomunikacijske mreže, te
mora pohraniti podatke važne za statističku obradu prema vrsti
telekomunikacijskih usluga, dijelovima telekomunikacijske mreže, razlozima
prihvaćanja prigovora te skupinama tehničkih smetnji i njihovu trajanju.
Dokumentaciju u vezi s provedenim postupcima rješa­vanja prigovora pretplatnika
ili korisnika usluga davatelj usluga obvezan je čuvati najmanje godinu dana od
dana dostave odgovora iz stavka 11. ovoga članka, odnosno od dana pravomoćnosti
sudske odluke u slučaju spora iz stavka 12. ovoga članka.

(14) Na
pitanja u vezi s potraživanjem i rokovima zastare potraživanja iz stavka 7.
ovoga članka primjenjuju se odredbe općih propisa o obveznopravnim odnosima.

V.
KAKVOĆA TELEKOMUNIKACIJSKIH USLUGA

Opće
odredbe o kakvoći usluge

Članak
18.

(1)
Operatori i davatelji usluga odgovorni su za osiguravanje kakvoće telekomunikacijskih
usluga koje obavljaju.

(2)
Operatori i davatelji usluga obavljaju poslove utvrđivanja mjesta i uzroka
smetnji i kvarova u svojem telekomunikacijskom sustavu te poduzimanja mjera za
njihovo uklanjanje, pri čemu osobito moraju voditi računa o brzini i
djelotvornosti uklanjanja smetnji i kvarova.

(3)
Davatelji usluga, u skladu s općim uvjetima poslovanja, utvrđuju ustrojstvo,
raspored i radno vrijeme svojih prodajnih mjesta za prodaju telekomunikacijskih
usluga, vodeći pritom računa o potrebama korisnika usluga.

Objava
podataka o kakvoći usluge

Članak
19.

(1)
Operatori i davatelji usluga moraju najmanje jedanput godišnje dostaviti
Agenciji, u skladu s njezinim zahtjevom, pokazatelje razine kakvoće svojih
telekomunikacijskih usluga.

(2)
Pokazatelji kakvoće javnih govornih usluga u nepokretnoj telekomunikacijskoj
mreži dani su u Dodatku 1. koji je tiskan uz ovaj Pravilnik i čini njegov
sastavni dio. Vrstu i sadržaj pokazatelja kakvoće usluge te način i postupak
njihova mjerenja za druge vrste telekomunikacijskih usluga utvrđuje Vijeće
Agencije.

(3)
Agencija će, najmanje jedanput godišnje, objaviti na prikladan način usporedne
podatke o kakvoći usluge svih operatora i davatelja usluga, te pokazatelje
kakvoće usluge iz stavka 2. ovoga članka, koje je utvrdilo Vijeće Agencije.

(4)
Agencija ima pravo provjeravati vjerodostojnost podataka dostavljenih u skladu
sa stavkom 1. ovoga članka.

VI.
POSEBNI UVJETI ZA USLUGE DAVANJA U NAJAM TELEKOMUNIKACIJSKIH VODOVA

Članak
20.

(1)
Usluga davanja u najam telekomunikacijskih vodova je usluga uporabe
iznajmljenih telekomunikacijskih vodova koju pruža operator korisniku usluge na
njegov zahtjev i prema posebnom ugovoru, a na temelju pribavljene dozvole za
obavljanje telekomunikacijskih usluga.

(2)
Iznajmljeni telekomunikacijski vodovi osobito obuhva­ća­ju najmanji skup
iznajmljenih telekomunikacijskih vodova, utvr­đen u Pravilniku o pristupu mreži
i međusobnom povezivanju. Cijeli vod između točke A i točke B smatra se jednim
telekomunikacijskim vodom, bez obzira na broj spojnih putova i vrstu voda, te
ima jedinstvenu oznaku i naplaćuje se kao cjelina.

(3) Telekomunikacijski vodovi operatora, koji se
upotrebljavaju za priključivanje korisničke terminalne opreme i/ili sustava na
komutacijske sustave tog operatora, ne smatraju se iznajmljenim
telekomunikacijskim vodovima.

(4) Operator sa znatnijom tržišnom snagom na
mjerodavnom tržištu iznajmljenih telekomunikacijskih vodova obvezan je, ako
postoje tehničke mogućnosti, korisnicima usluga pružiti moguć­nost iznajmljivanja
telekomunikacijskih vodova na određeno i neodređeno vrijeme.

(5) Operator sa znatnijom tržišnom snagom na
mjerodavnom tržištu iznajmljenih telekomunikacijskih vodova mora javno objaviti
popise vrsta usluga iznajmljenih telekomunikacijskih vodova te pružiti svakoj
osobi, na njezin zahtjev, podatke o:

– glavnim tehničkim značajkama telekomunikacijskih
vodova,

– cijenama davanja u najam telekomunikacijskih
vodova,

– uvjetima i rokovima pružanja usluge davanja u najam
telekomunikacijskih vodova,

– specifikaciji sučelja za terminalnu opremu,

– postupku sklapanja ugovora,

– uobičajenom roku izvršenja ugovora, unutar kojeg se
korisniku usluga iznajmljuje 95% ugovorenih telekomunikacijskih vodova,

– uobičajenom vremenu uklanjanja kvarova, koje se
računa od dana kad je obavijest o kvaru zaprimljena do dana kad je na najmanje
80% iznajmljenih telekomunikacijskih vodova iste vrste uklonjen kvar, o čemu je
dostavljena obavijest korisniku usluga,

– postupku za naknadu štete.

(6) Izmjene u postojećim ponudama usluga iznajmljenih
telekomunikacijskih vodova moraju se objaviti najmanje 30 dana prije njihove
primjene na postojeće korisnike usluga, u skladu s člankom 63. stavkom 8.
Zakona.

(7) Operator, koji namjerava prekinuti ponudu usluga
iznajmljenih telekomunikacijskih vodova, obvezan je o planu prestanka pružanja
tih usluga postići dogovor s korisnicima svojih usluga, i to najkasnije šest
mjeseci prije planiranog prestanka. Prekid ponude operatora ne smije ni na koji
način uzrokovati diskriminaciju korisnika usluga. Ako se ne može postići
dogovor između operatora i korisnika usluga, korisnici usluga mogu se obratiti
Agenciji.

(8) Prigodom pružanja usluga iznajmljenih
telekomunikacijskih vodova operator sa znatnijom tržišnom snagom na mjerodavnom
tržištu iznajmljenih telekomunikacijskih vodova mora primijeniti jednake uvjete
u usporedivim okolnostima na druge davatelje usluga, koji pružaju iste ili
slične usluge, te mora pružiti usluge iznajmljenih telekomunikacijskih vodova
drugim davateljima usluga uz iste uvjete i kakvoću usluge koju pruža za
vlastite potrebe ili za potrebe svojih povezanih društava.

(9) Cijene usluga iznajmljenih telekomunikacijskih
vodova, koje pruža operator sa znatnijom tržišnom snagom na mjerodavnom tržištu
iznajmljenih telekomunikacijskih vodova, moraju biti utemeljene na načelima
transparentnosti i troškovne usmjerenosti, te ne smiju ovisiti o vrsti namjene
iznajmljenih telekomunikacijskih vodova.

(10) Za
cijene usluga iz stavka 9. ovoga članka potrebno je pribaviti prethodnu
suglasnost Vijeća Agencije. Vijeće Agencije nadzire cijene usluga iznajmljenih
telekomunikacijskih vodova i može svojim rješenjem odrediti promjenu tih
cijena, u skladu s odredbama članka 55. Zakona.

(11) Operator sa znatnijom tržišnom snagom na
mjerodavnom tržištu iznajmljenih telekomunikacijskih vodova obvezan je, u roku
od 30 dana od dana zaprimanja zahtjeva za iznajmljivanje telekomunikacijskih
vodova, očitovati se o postojanju odgova­ra­ju­ćih tehničkih uvjeta za
priključenje tih vodova. U slučaju postojanja odgovarajućih tehničkih uvjeta
operator je obvezan, u roku od najviše 60 dana od dana zaprimanja zahtjeva za
iznajmljivanje telekomunikacijskih vodova, priključiti te vodove.

(12) U slučaju odbijanja zahtjeva iz stavka 11. ovoga
članka, podnositelj zahtjeva može zatražiti od Agencije utvrđivanje postojanja
odgovarajućih tehničkih uvjeta za priključenje iznajmljenih telekomunikacijskih
vodova. Ako Vijeće Agencije utvrdi postojanje odgovarajućih tehničkih uvjeta, u
roku od 30 dana donijet će rješenje kojim će naložiti operatoru iz stavka 11.
ovoga članka priključenje zatraženih iznajmljenih telekomunikacijskih vodova, i
to u roku koji ne može biti dulji od 30 dana od dana dostave tog rješenja
operatoru.

VII.
POSEBNI UVJETI ZA USLUGE DAVANJA U NAJAM TELEKOMUNIKACIJSKE MREŽE ILI NJEZINIH
DIJELOVA

Članak
21.

(1)
Usluga davanja u najam telekomunikacijske mreže ili dijelova telekomunikacijske
mreže je usluga koju pruža operator koji raspolaže tom mrežom, na temelju
pribavljene dozvole za obavljanje telekomunikacijskih usluga.

(2) Na
operatora iz stavka 1. ovoga članka na odgovarajući se način primjenjuju
odredbe članaka 7. do 11. ovoga Pravilnika.

(3)
Cijene usluga davanja u najam telekomunikacijske mreže ili dijelova
telekomunikacijske mreže utvrđuju se posebnim ugovorom između operatora i
korisnika usluga.

VIII.
POSEBNI UVJETI ZA JAVNE GOVORNE USLUGE

Dodjela
i promjena pretplatničkih brojeva

Članak
22.

(1)
Prigodom zasnivanja pretplatničkog odnosa davatelj javnih govornih usluga
dodjeljuje pretplatniku pretplatnički broj (sekundarna dodjela) iz raspona
brojeva koje je Agencija dodijelila davatelju javnih govornih usluga primarnom
dodjelom.

(2) Sekundarna dodjela pretplatničkih brojeva iz
stavka 1. ovoga članka mora se temeljiti na načelu nediskriminacije.

(3) U slučaju izmjene Plana numeriranja kojom se
pretplatniku, u skladu sa Zakonom i Pravilnikom o adresiranju i numeriranju u
javnim telekomunikacijama i plaćanju naknade, mijenja pretplatnički broj,
pretplatnik nema pravo na nadoknadu troškova.

(4) U slučaju promjene pretplatničkog broja davatelji
javnih govornih usluga moraju, u pisanom obliku, o toj promjeni obavijestiti
pretplatnika čiji se broj mijenja, i to najmanje 60 dana prije izvršene
promjene ako je pretplatnik pravna osoba, odnosno najmanje 30 dana prije
izvršene promjene ako je pretplatnik fizička osoba.

(5) U
slučaju promjene pretplatničkog broja davatelji javnih govornih usluga moraju o
toj promjeni obavješćivati pozivatelje dotadašnjeg pretplatničkog broja
najmanje tri mjeseca od dana izvršene promjene.

(6)
Operatori i davatelji javnih govornih usluga moraju omogućiti korisnicima
svojih usluga, na njihov zahtjev, da neovisno o promjeni operatora ili
davatelja usluga zadrže broj koji im je bio dodijeljen u telekomunikacijskoj
mreži, u skladu s odredbama članka 72. Zakona i posebnog pravilnika kojim se
pobliže propisuje raspored i dinamika uvođenja prenosivosti broja.

Imenik
pretplatnika

Članak
23.

(1)
Davatelji javnih govornih usluga moraju redovito obnav­ljati javni imenik
svojih pretplatnika, u skladu s odredbama članka 48. Zakona.

(2)
Davatelji javnih govornih usluga moraju, na troškovno usmjeren i
nediskriminirajući način, davati na raspolaganje podat­ke iz imenika
pretplatnika osobama koje su registrirane za objav­ljivanje imenika pretplatnika
i/ili za usluge davanja obavijesti o pretplatničkim brojevima.

(3)
Davatelj osnovnih telekomunikacijskih usluga, kojeg je odredilo Vijeće
Agencije, mora osigurati službu davanja obavijesti (informacija) o brojevima
pretplatnika svih javnih telekomunikacijskih mreža u Republici Hrvatskoj, koja
je dostupna svim korisnicima usluga, uključujući i korisnike javnih telefonskih
govornica.

Pozivi za hitne službe

Članak
24.

(1)
Davatelji javnih govornih usluga moraju omogućiti besplatno pozivanje brojeva
za hitne službe (policija, vatrogasci, hitna medicinska pomoć, centar za
obavješćivanje, pomoć na cestama i Nacionalna središnjica za usklađivanje
traganja i spaša­vanja na moru), te besplatne pozive na jedinstveni europski
broj za hitne službe 112.

(2)
Pozivni brojevi za hitne službe iz stavka 1. ovoga članka utvrđeni su u Planu
numeriranja.

(3)
Operatori pokretnih telekomunikacijskih mreža moraju omogućiti besplatne pozive
na brojeve iz stavka 1. ovoga članka i korisnicima usluga koji nisu
pretplatnici, kao i u slučaju poziva s terminalne opreme bez SIM-kartice
(kartice za identifikaciju korisnika usluga i terminalne opreme).

(4)
Operatori nepokretnih telekomunikacijskih mreža moraju omogućiti besplatne
pozive na brojeve iz stavka 1. ovoga članka sa svih javnih telefonskih
govornica.

Prijenos pretplatničkog odnosa

Članak
25.

(1)
Pretplatnički odnos može se prenijeti na drugu fizičku ili pravnu osobu ako se
ta osoba kao novi pretplatnik nastavi koristiti telekomunikacijskim uslugama
putem istog priključka i pret­plat­ničkog broja, uz promjenu imena u naslovu
pretplatnika.

(2)
Promjena imena u naslovu pretplatnika podrazumijeva promjenu imena i prezimena
ili naziva obrta ako se radi o fizičkoj osobi, odnosno promjenu naziva ako se
radi o pravnoj osobi.

(3) U
slučaju prijenosa prava na nekretninu (stana ili poslov­nog prostora)
pretplatnički odnos može se prenijeti na novog vlasnika ili korisnika
nekretnine, ako ta osoba nastavi upotrebljavati postojeći priključak na istoj
lokaciji.

(4) U slučaju smrti pretplatnika, razvoda braka ili
sličnih razloga, ili u slučaju prestanka pravne osobe pretplatnika, njegov
nasljednik ili član obiteljskog kućanstva, ili pravni sljednik mora podnijeti
zahtjev davatelju javnih govornih usluga za promjenu imena u naslovu
pretplatnika.

(5) Davatelj javnih govornih usluga obvezan je, na
zahtjev pretplatnika, prenijeti pretplatnički odnos na člana njegova
obiteljskog kućanstva.

(6) U slučaju iznajmljivanja stana ili poslovnog
prostora najmodavac može prava i obveze iz pretplatničkog odnosa, koja se
odnose na pripadajući priključak i pretplatnički broj, privremeno prenijeti na
najmoprimca, u skladu s njihovim međusobnim ugovorom. Na temelju tog ugovora i
ugovora s davateljem javnih govornih usluga najmoprimac postaje privremeni
pretplatnik. Prestankom valjanosti ugovora između najmodavca i najmoprimca,
prava i obveze iz pretplatničkog odnosa ponovno se prenose na najmodavca.

(7) Cijena usluge prijenosa pretplatničkog odnosa, uz
prom­jenu imena u naslovu pretplatnika, utvrđuje se cjenikom davatelja usluga,
a mora se temeljiti na stvarnim troškovima.

Privremeno
uključenje pretplatničke terminalne opreme

Članak
26.

(1)
Davatelj javnih govornih usluga može omogućiti privremeno uključenje pretplatničke
terminalne opreme, zajedno s pri­pa­dajućim pretplatničkim instalacijama, te
uporabu telekomuni­kacij­skih usluga na zahtjev korisnika usluga, u slučaju
posebnih ili izvanrednih događaja, a osobito prigodom većih i/ili važnijih
javnih okupljanja privremenog trajanja (politička, gospodarska, kulturna i
vjerska okupljanja i proslave, sportske priredbe i sl.).

(2)
Korisnik usluga iz stavka 1. ovoga članka podnosi pisani zahtjev za privremeno
uključenje pretplatničke terminalne opreme davatelju javnih govornih usluga, s
podrobnim obrazlo­že­njem.

(3)
Cijena usluge privremenog uključenja pretplatničke terminalne opreme utvrđuje
se cjenikom davatelja usluga, a mora se temeljiti na stvarnim troškovima.

Privremeno
isključenje pretplatničke terminalne opreme

Članak
27.

(1)
Davatelj javnih govornih usluga može privremeno isklju­čiti pretplatničku
terminalnu opremu iz telekomunikacijske mreže ako utvrdi da je ispunjen bilo
koji od sljedećih uvjeta:

– da je
utvrđena neispravnost pretplatničke terminalne opreme, u skladu s odredbama
članka 11. ovoga Pravilnika,

– da
pretplatnik nije dopustio obavljanje neposrednog pregleda ispravnosti
pretplatničke terminalne opreme i pripadajuće pret­platničke instalacije, za
koju postoji osnovana sumnja da uzrokuje štetne smetnje u telekomunikacijskoj
mreži, o čemu je pretplatnik upozoren pisanim putem, u skladu s odredbama
članka 11. ovoga Pravilnika,

– da se
obavljaju radovi u telekomunikacijskoj mreži, na koju je priključena
pretplatnička terminalna oprema, u trajanju kraćem od tri dana – do završetka
tih radova,

– da
pretplatnik nije podmirio dospjelo dugovanje za obav­ljene telekomunikacijske
usluge, a nije podnio prigovor na iznos kojim je zadužen, u skladu s odredbama
članka 17. ovoga Pravil­nika, uz uvjet da je pretplatniku prethodno dostavljena
opomena s naznakom privremenog isključenja u slučaju nepodmirivanja dugovanja u
primjereno određenom roku,

– na temelju pravomoćne odluke nadležnog suda – do 60
dana.

(2) Davatelj javnih govornih usluga ima pravo u
svojim općim uvjetima poslovanja utvrditi i druge razloge, osim razloga
navedenih u stavku 1. ovoga članka, zbog kojih se može privremeno isključiti
pretplatnička terminalna oprema iz telekomunikacijske mreže.

(3) Ako pretplatnik nije podmirio dospjelo dugovanje
za obavljene telekomunikacijske usluge, davatelj javnih govornih uslu­ga
dostavit će pretplatniku pisanu opomenu s upozorenjem da će po isteku 30 dana
od dana izdavanja te opomene, ako se u tom roku ne podmiri ukupno dugovanje,
pretplatnička terminalna oprema biti privremeno isključena iz
telekomunikacijske mreže.

(4) Pretplatnik mora podmiriti ukupno dugovanje iz
stavka 3. ovoga članka najkasnije u roku od 30 dana od dana privremenog
isključenja pretplatničke terminalne opreme.

(5) Privremeno isključenje pretplatničke terminalne
opreme mora se, u skladu s tehničkim mogućnostima, ograničiti samo na
telekomunikacijske usluge za obavljanje kojih nije bilo podmireno dugovanje.

(6) Davatelj javnih govornih usluga mora
pretplatniku, na njegov zahtjev, privremeno isključiti pretplatničku terminalnu
opremu iz telekomunikacijske mreže najmanje jedanput godišnje, u trajanju od
najviše tri mjeseca. U općim uvjetima poslovanja davatelja usluga može se
utvrditi i dulji rok privremenog isklju­če­nja pretplatničke terminalne opreme
prema zahtjevu pretplatnika.

(7) Za vrijeme privremenog isključenja pretplatničke
terminalne opreme iz stavka 6. ovoga članka pretplatnik ne plaća mjesečnu ili
tromjesečnu naknadu za pristup telekomunikacijskoj mreži.

(8) Cijena usluge ponovnog uključenja privremeno
isklju­čene pretplatničke terminalne opreme utvrđuje se cjenikom davatelja
usluga.

Raskidanje
pretplatničkog odnosa

Članak
28.

(1)
Pretplatnički odnos između pretplatnika i davatelja javnih govornih usluga može
se raskinuti u sljedećim slučajevima:

1. ako
pretplatnik pisanim putem zatraži raskid pretplat­nič­kog odnosa,

2. u
slučaju podnošenja zahtjeva za prijenos pretplatničkog broja u skladu s
posebnim propisom,

3. ako
pretplatnik ne ukloni utvrđenu neispravnost na pret­plat­ničkoj terminalnoj
opremi u roku iz članka 11. stavka 5. ovoga Pravilnika,

4. ako
pretplatnik ne dopusti pregled ispravnosti pretplat­ničke terminalne opreme ni
nakon isteka roka od 30 dana od dana privremenog isključenja pretplatničke
terminalne opreme iz telekomunikacijske mreže,

5. ako
pretplatnik ne podmiri dospjelo dugovanje za obav­ljene telekomunikacijske
usluge u roku od 30 dana od dana privremenog isključenja pretplatničke
terminalne opreme iz telekomunikacijske mreže,

6. na
temelju pravomoćne odluke nadležnog suda.

(2)
Davatelj javnih govornih usluga ima pravo u svojim općim uvjetima poslovanja
utvrditi i druge razloge, osim razloga navedenih u stavku 1. ovoga članka, zbog
kojih se može raskinuti pretplatnički odnos, odnosno trajno isključiti
pretplatnička terminalna oprema iz telekomunikacijske mreže.

(3)
Prije trajnog isključenja pretplatničke terminalne opreme mora se osigurati
razdoblje u trajanju od najmanje 30 dana, u kojem pretplatnik ima pravo primati
samo dolazne pozive.

Mjerila
za određivanje javnih govornih usluga

Članak
29.

(1)
Javnom govornom uslugom smatra se telekomunikacijska usluga koja istodobno
zadovoljava sljedeća četiri mjerila:

– javna
govorna usluga mora biti predmet komercijalne ponude, odnosno usluga koja se
pruža na tržišnoj osnovi, sa svrhom ostvarivanja dobiti;

– javna
govorna usluga mora biti javno ponuđena, odnosno mora biti raspoloživa svima na
temelju jednakih i javno objav­ljenih uvjeta;

– javna
govorna usluga mora se pružati prema i od završnih točaka javne
telekomunikacijske mreže, pri čemu je govorna komunikacija uspostavljena između
dviju krajnjih točaka javne komutirane mreže u isto vrijeme. Te krajnje točke
predstavljaju korisnike usluga koji upotrebljavaju brojeve u skladu s Planom
numeriranja;

– javna
govorna usluga mora uključivati izravan prijenos i komutaciju govora u stvarnom
vremenu, odnosno mora osigurati ograničena i zajamčena vremena kašnjenja
signala.

(2)
Ispunjavanje mjerila iz stavka 1. ovoga članka utvrđuje Agencija. Agencija će
prema potrebi, u slučaju postojanja dvojbi u vezi s ispunjavanjem bilo kojega
od mjerila iz stavka 1. ovoga članka, utvrditi ispunjavanje sljedećih dodatnih
mjerila za javnu govornu uslugu:

–
oglašava li se usluga kao zamjena za javnu govornu uslugu u javnoj komutiranoj
mreži,

–
izgleda li usluga korisnicima usluga kao zamjena za javnu govornu uslugu u
javnoj komutiranoj mreži,

– jamči
li davatelj usluga jednaku razinu pouzdanosti i kakvoće govora kao i kod javne
govorne usluge,

–
predstavlja li usluga jedini način na koji korisnici usluga mogu ostvariti
pristup javnoj komutiranoj mreži.

Obveze
davatelja javnih govornih usluga u nepokretnoj mreži

Članak
30.

(1)
Davatelji javnih govornih usluga u nepokretnoj telekomunikacijskoj mreži sa
znatnijom tržišnom snagom na mjerodavnom tržištu moraju izvijestiti Agenciju i
na prikladan način objaviti vrste raspoloživih sučelja, podroban opis sučelja
te možebitne promjene koje mogu nastati u razdoblju od sljedećih šest mjeseci.

(2)
Davatelji javnih govornih usluga u nepokretnoj telekomunikacijskoj mreži
moraju, u slučaju kad pretplatnik nije podmirio dospjelo dugovanje za obavljene
telekomunikacijske usluge, osigurati razdoblje za primanje dolaznih poziva u
skladu s člankom 28. stavkom 3. ovoga Pravilnika.

(3)
Davatelji usluga iz stavka 2. ovoga članka moraju omo­gućiti korisnicima svojih
usluga, bez naknade, podroban ispis računa za obavljene telekomunikacijske
usluge, u skladu s odredbama članka 44. Zakona, koji osobito mora sadržavati
vrijeme početka i trajanje svakog poziva, izraženo u minutama i sekundama,
pozvani broj, cijenu poziva po minuti i ukupnu cijenu svakog poziva.

(4)
Vijeće Agencije može svojom odlukom utvrditi i dodatne podatke, osim podataka
iz stavka 3. ovoga članka, koje davatelj usluga iz stavka 2. ovoga članka mora,
bez naknade, uključiti u podroban ispis računa.

(5)
Davatelji usluga iz stavka 2. ovoga članka moraju omo­gućiti svakom
pretplatniku jednostavno i besplatno preusmjeravanje poziva na bilo koji
pretplatnički broj, u skladu s odredbama članka 47. Zakona. Pretplatnik, koji
je preusmjerio svoj dolazni poziv, plaća cijenu preusmjerenog poziva prema
cjeniku davatelja usluga.

Cijene
javnih govornih usluga u nepokretnoj mreži

Članak
31.

(1)
Davatelj javnih govornih usluga u nepokretnoj telekomunikacijskoj mreži
naplaćuje usluge svojim korisnicima prema tarifnom sustavu utvrđenom u cjeniku
usluga.

(2) Tarifni sustav za javne govorne usluge u
nepokretnoj telekomunikacijskoj mreži može sadržavati sljedeće elemente:

1. jednokratnu naknadu koja odgovara cijeni instalacije,

2. mjesečnu ili tromjesečnu naknadu koja odgovara
cijeni pristupa telekomunikacijskoj mreži,

3. cijenu ostvarenog telekomunikacijskog prometa.

(3) Cijena ostvarenog telekomunikacijskog prometa
izražava se po minuti, a naplaćuje se korisniku usluga prema ostvarenom
telekomunikacijskom prometu u obračunskom razdoblju, uz primjenu obračunskih
jedinica.

(4) Cijena javnih govornih usluga u nepokretnoj
telekomunikacijskoj mreži određuje se prema vrsti poziva (unutar vlastite telekomunikacijske
mreže, prema drugoj nepokretnoj ili pokretnoj telekomunikacijskoj mreži, prema
međunarodnim nepokretnim ili pokretnim telekomunikacijskim mrežama), vremenu
uspostave poziva (u vrijeme jakog ili slabog telekomunikacijskog prometa) i primijenjenoj
obračunskoj jedinici. Davatelj usluga obračunava i naplaćuje cijele obračunske
jedinice.

Načela
cjenovnog sustava za javne govorne usluge u nepokretnoj mreži koje obavlja
davatelj usluga sa znatnijom tržišnom snagom

Članak
32.

(1)
Davatelj javnih govornih usluga u nepokretnoj telekomunikacijskoj mreži sa
znatnijom tržišnom snagom na mjerodavnom tržištu mora pribaviti prethodnu
suglasnost Vijeća Agencije za cijene svojih usluga.

(2)
Cijene usluga iz stavka 1. ovoga članka određuju se prema tarifnom sustavu koji
se sastoji od sljedećih elemenata:

1.
jednokratne naknade koja odgovara cijeni instaliranja pretplatnikove pristupne
linije,

2.
mjesečne ili tromjesečne naknade koja odgovara cijeni pristupa na nepokretnu
telekomunikacijsku mrežu putem pretplatnikove pristupne linije,

3.
cijene ostvarenog telekomunikacijskog prometa.

(3)
Jednokratna naknada iz stavka 2. točke 1. ovoga članka može se djelomično
amortizirati kroz dulje razdoblje i uračunati u mjesečnu ili tromjesečnu
naknadu iz stavka 2. točke 2. ovoga članka.

(4)
Mjesečna ili tromjesečna naknada iz stavka 2. točke 2. ovoga članka mora za
pretplatnike, koji su fizičke osobe, uklju­či­vati cijenu određenog dijela
ostvarenog telekomunikacijskog prometa unutar vlastite nepokretne
telekomunikacijske mreže davatelja usluga u pripadajućem obračunskom razdoblju.
Mjesečna ili tromjesečna naknada može uključivati i određeni broj dodatnih uslu­ga
u pripadajućem obračunskom razdoblju (npr. određenu količinu tekstualnih poruka
i sl.), elektroničko izdanje imenika pretplatnika najmanje jedanput godišnje te
druge pogodnosti za pretplatnike, u skladu s općim uvjetima poslovanja
davatelja usluga.

(5) Dio
ostvarenog telekomunikacijskog prometa u mjeseč­noj ili tromjesečnoj naknadi iz
stavka 4. ovoga članka može odrediti Vijeće Agencije u slučajevima iz članka
63. stavka 11. Zakona.

(6)
Prigodom obračuna ostvarenog telekomunikacijskog prometa iz stavka 2. točke 3.
ovoga članka primjenjuju se sljedeća načela:

1.
cijena ostvarenog telekomunikacijskog prometa utvrđuje se na temelju vrste
telekomunikacijskog prometa, vrste telekomunikacijske usluge, vrste
telekomunikacijske mreže, zone zemlje s kojom je veza uspostavljena, te vremena
u kojem je veza ostvarena;

2.
trajanje telekomunikacijske veze izražava se u minutama i sekundama, a cijena
je izražena po minuti;

3.
ostvareni telekomunikacijski promet obračunava se i naplaćuje primjenom
obračunskih jedinica;

4. ako
davatelj usluga iz stavka 1. ovoga članka primjenjuje tarifni sustav s
obračunskom jedinicom duljom od jedne sekunde, mora ponuditi korisnicima svojih
usluga dodatni tarifni sustav ili sustave s obračunskom jedinicom u trajanju od
jedne sekunde. Za dodatne tarifne sustave potrebno je pribaviti prethodnu
suglasnost Vijeća Agencije;

5.
obračun ostvarenog telekomunikacijskog prometa započi­nje u trenutku javljanja
pozvanog pretplatnika.

Načela
cjenovnog sustava za telekomunikacijske usluge koje obavlja samo jedan davatelj
usluga

Članak
33.

Na
cijene telekomunikacijskih usluga, koje obavlja samo jedan davatelj usluga u unutarnjem
i međunarodnom telekomunikacijskom prometu, primjenjuju se načela cjenovnog
sustava iz članka 32. ovoga Pravilnika.

Cijene
javnih govornih usluga u pokretnoj mreži

Članak
34.

(1)
Davatelj javnih govornih usluga u pokretnoj telekomunikacijskoj mreži naplaćuje
usluge svojim korisnicima prema svojem tarifnom sustavu i cjeniku usluga.

(2)
Tarifni sustav za javne govorne usluge u pokretnoj telekomunikacijskoj mreži
može sadržavati sljedeće elemente:

1.
jednokratnu naknadu koja odgovara cijeni instalacije,

2.
mjesečnu ili tromjesečnu naknadu koja odgovara cijeni pristupa
telekomunikacijskoj mreži,

3.
cijenu ostvarenog telekomunikacijskog prometa.

(3)
Cijena ostvarenog telekomunikacijskog prometa izražava se po minuti, a
naplaćuje se korisniku usluga prema ostvarenom telekomunikacijskom prometu u
obračunskom razdoblju, uz primjenu obračunskih jedinica.

(4)
Cijene usluga u pokretnoj telekomunikacijskoj mreži, koje nisu javne govorne
usluge, izražavaju se i naplaćuju u jedinicama prilagođenima za tu vrstu
usluge.

Obveze
davatelja javnih govornih usluga u pokretnoj mreži

Članak
35.

(1)
Davatelj usluga iz članka 34. ovoga Pravilnika mora, u slučaju kad pretplatnik
nije podmirio dospjelo dugovanje za obav­ljene telekomunikacijske usluge,
osigurati razdoblje za primanje dolaznih poziva u skladu s člankom 28. stavkom
3. ovoga Pravil­nika.

(2)
Davatelj usluga iz članka 34. ovoga Pravilnika mora omogućiti korisnicima
svojih usluga, bez naknade, podroban ispis računa za obavljene
telekomunikacijske usluge, u skladu s odredbama članka 44. Zakona, koji osobito
mora sadržavati vrijeme početka i trajanje svakog poziva, izraženo u minutama i
sekundama, pozvani broj, cijenu poziva po minuti i ukupnu cijenu svakog poziva.

(3)
Vijeće Agencije može svojom odlukom utvrditi i dodatne podatke, osim podataka
iz stavka 2. ovoga članka, koje davatelj usluga iz članka 34. ovoga Pravilnika
mora, bez naknade, uklju­čiti u podroban ispis računa.

IX.
POSEBNI UVJETI ZA RADIODIFUZIJSKE USLUGE

Članak
36.

(1)
Radiodifuzijske usluge obavljaju se na temelju koncesije za obavljanje
djelatnosti radija i/ili televizije koja se daje uz uvjete i prema postupku
propisanom posebnim zakonom kojim je uređeno područje elektroničkih medija.

(2)
Operator javne telekomunikacijske mreže sa znatnijom tržišnom snagom na tržištu
javnih govornih usluga ne može obav­ljati radiodifuzijske usluge iz stavka 1.
ovoga članka, već radi obavljanja tih usluga mora osnovati posebnu pravnu
osobu.

X.
POSEBNI UVJETI ZA USLUGE KABELSKE DISTRIBUCIJE

Obavljanje
usluga kabelske distribucije

Članak
37.

(1)
Usluge kabelske distribucije obavljaju se na temelju pribavljene dozvole za
obavljanje telekomunikacijskih usluga.

(2)
Sustavi kabelske distribucije moraju se projektirati, graditi, upotrebljavati i
održavati na način da ne ometaju rad drugih telekomunikacijskih sustava i
opreme, kao ni prijam radijskih i televizijskih programa za korisnike usluga
koji nisu priključeni na sustav kabelske distribucije.

(3)
Operator sustava kabelske distribucije, koji pruža usluge kabelske distribucije
radijskih i/ili televizijskih programa, ne može isključiti postojeći zajednički
antenski sustav u stambenoj ili poslovnoj zgradi, niti ga uključiti u vlastiti
sustav kabelske distribucije, osim uz uvjete uređene propisima o vlasništvu i
drugim stvarnim pravima.

(4)
Operator sustava kabelske distribucije ne može nametnuti obvezu prihvaćanja
svoje ponude za priključenje na sustav kabelske distribucije. Neprihvaćanjem te
ponude ne stvara se nikakva obveza u vezi s podmirivanjem troškova izgradnje
i/ili održavanja sustava kabelske distribucije.

(5) Operator sustava kabelske distribucije ne može
odbiti razuman zahtjev korisnika usluga za priključenje na svoj sustav kabelske
distribucije, unutar područja na kojemu ima izgrađen taj sustav, ako za to
postoje tehničke mogućnosti u okviru tehnologije koju primjenjuje taj operator.

(6) Ako korisnik usluga otkaže svoj priključak na
sustav kabelske distribucije, ima pravo zahtijevati ponovno priključenje, pri
čemu je obvezan podmiriti samo stvarne troškove ponovnog priključenja, kao i
druga dospjela i nepodmirena dugovanja.

Posebne obveze operatora sustava kabelske
distribucije

Članak 38.

(1) Operator sustava kabelske distribucije mora u
ugovoru, koji sklapa s korisnikom usluga, utvrditi tehničke značajke pret­plat­ničke
terminalne opreme, radi nesmetanog prijama ugovorenih radijskih i/ili
televizijskih programa, te zatražiti, prije početka pružanja usluga, obavljanje
tehničkog pregleda iz članka 25. stav­ka 6. Zakona, i to u roku određenom u
dozvoli za obavljanje telekomunikacijskih usluga.

(2) Operator sustava kabelske distribucije odgovoran
je za ispravan i nesmetan rad svojeg sustava i opreme, te za uklanjanje kvarova
i smetnji u svojem sustavu.

(3) Operator sustava kabelske distribucije odgovoran
je za obračun i naplatu svojih usluga, kao i za rješavanje prigovora korisnika
usluga u skladu s odredbama članka 17. ovoga Pravilnika, te mora ustrojiti
odgovarajuću službu za korisnike svojih usluga.

Opći
uvjeti poslovanja operatora sustava kabelske distribucije

Članak
39.

(1)
Operator sustava kabelske distribucije obvezan je izraditi i na prikladan način
objaviti opće uvjete poslovanja iz članka 12. ovoga Pravilnika.

(2) Opći
uvjeti poslovanja iz stavka 1. ovoga članka moraju se dostaviti na uvid
Agenciji najmanje sedam dana prije njihove objave.

(3)
Operator sustava kabelske distribucije sa znatnijom tržiš­nom snagom na
mjerodavnom tržištu mora za svoje opće uvjete poslovanja, prije njihove objave,
pribaviti prethodnu suglasnost Vijeća Agencije.

(4)
Vijeće Agencije može, prije ili nakon objave općih uvjeta poslovanja, rješenjem
odrediti izmjenu pojedinih odredaba iz tih uvjeta, ako je to nužno potrebno u
svrhu zaštite korisnika usluga i tržišnog natjecanja, ili radi rješenja
određenog spora.

(5)
Operator sustava kabelske distribucije obvezan je izraditi cjenik svojih usluga
i objaviti ga u sredstvima javnog priopća­vanja, a može ga objaviti i na drugi
prikladan način.

(6) Operator
sustava kabelske distribucije može u okviru svojih tehnoloških mogućnosti
obavljati i druge telekomunikacijske usluge u skladu sa Zakonom i ovim
Pravilnikom, na temelju pribavljene dozvole za obavljanje telekomunikacijskih
uslu­ga, odnosno podnesene pisane prijave za obavljanje telekomunikacijskih
usluga.

XI.
POSEBNI UVJETI ZA USLUGE S DODANOM VRIJEDNOSTI

Obavljanje
usluga s dodanom vrijednosti

Članak
40.

(1)
Telekomunikacijske usluge s dodanom vrijednosti obav­ljaju operatori samostalno
ili davatelji usluga s dodanom vrijednosti putem terminalne opreme priključene
na telekomunikacijsku mrežu operatora, na temelju ugovora između operatora i
davatelja usluga.

(2)
Usluge iz stavka 1. ovoga članka obavljaju se na temelju podnesene pisane
prijave Agenciji.

(3)
Operator sa znatnijom tržišnom snagom na mjerodavnom tržištu mora osigurati
pristup svojoj telekomunikacijskoj mreži za fizičko i logičko povezivanje
terminalne opreme davatelja usluga iz stavka 1. ovoga članka, kao i tehničke i
tarifne uvjete za pristup korisnika uslugama s dodanom vrijednosti.

Odnosi
operatora sa znatnijom tržišnom snagom i davatelja usluga s dodanom vrijednosti

Članak
41.

(1)
Operator sa znatnijom tržišnom snagom na mjerodavnom tržištu mora uključiti
ponude za usluge s dodanom vrijednosti u svoju standardnu ponudu pristupa
mreži, na koju prethodnu suglasnost daje Vijeće Agencije, u skladu s odredbama
članka 56. Zakona.

(2)
Ugovor, koji operator iz stavka 1. ovoga članka sklapa s davateljem usluga s
dodanom vrijednosti, osobito mora sadržavati sljedeće:

a) u slučaju kad operator omogućuje davatelju usluga
s dodanom vrijednosti samo fizičko i logičko povezivanje njegove terminalne
opreme na telekomunikacijsku mrežu (pristup mreži) i osnovno telekomunikacijsko
povezivanje:

– tehničke i komercijalne uvjete pristupa mreži prema
standardnoj ponudi operatora, ili prema posebnoj komercijalnoj po­god­bi ako
davatelj usluga s dodanom vrijednosti zahtijeva posebno sučelje ili poseban
pristup mreži;

b) u slučaju kad operator omogućuje, uz pristup
mreži, i uslugu telekomunikacijskog povezivanja s cjelovitom podrškom davatelju
usluga s dodanom vrijednosti:

– tehničke i komercijalne uvjete pristupa mreži prema
standardnoj ponudi operatora, ili prema posebnoj komercijalnoj po­god­bi ako
davatelj usluga s dodanom vrijednosti zahtijeva posebno sučelje ili poseban
pristup mreži,

– način davanja podataka u svrhu međusobnog obračuna
i naplate krajnjim korisnicima usluga, te odnos svake ugovorne strane s
korisnicima usluga,

– uvjete za poseban program za automatsko upravljanje
telekomunikacijskim prometom kod telekomunikacijskog povezivanja, prema izboru
davatelja usluga s dodanom vrijednosti.

(3) Korisnici usluga pristupaju uslugama s dodanom
vrijednosti putem posebnih brojeva dodijeljenih u skladu s Planom numeriranja.

(4) Davatelj usluga s dodanom vrijednosti plaća
operatoru, u skladu s ugovorom iz stavka 2. ovoga članka, najam
telekomunikacijskih kapaciteta, cijenu pristupa mreži i osnovnog
telekomunikacijskog povezivanja korisnika usluga s davateljem usluga, ili
cijenu telekomunikacijskog povezivanja korisnika usluga s davateljem usluga
prema posebnom postupku usmjeravanja telekomunikacijskog prometa, kao i
bilježenje podataka o ostvarenom dolaznom telekomunikacijskom prometu. Davatelj
usluga s dodanom vrijednosti može ugovoriti s operatorom, na tržišnoj osnovi, i
usluge obračuna i naplate svojih usluga od korisnika usluga s kojima operator
ima zasnovan pretplatnički odnos, a operator mora, na zahtjev davatelja usluga
s dodanom vrijednosti, pružiti te usluge. U slučaju pružanja usluga obračuna i
naplate, operator ima pravo naplatiti od davatelja usluga s dodanom vrijednosti
i stvarnu vrijednost rizika naplate, povezanog s uporabom usluga s dodanom
vrijednosti.

(5) Operator iz stavka 1. ovoga članka mora, prigodom
pru­ža­nja pristupa mreži davatelju usluga s dodanom vrijednosti, poštovati
načela nediskriminacije, transparentnosti i troškovne usmjerenosti, te načelo
strukturnog odvajanja i zasebnog obraču­navanja usluga pristupa mreži
davateljima usluga od drugih usluga koje pruža.

(6) Davatelj usluga s dodanom vrijednosti ima pravo
ugovoriti s operatorom i cjenovne skupine za usluge s dodanom vrijednosti izvan
standardne ponude operatora. Operator mora pregovarati o tom zahtjevu s
davateljem usluga s dodanom vrijednosti, pri čemu ima pravo od davatelja usluga
s dodanom vrijednosti zahti­jevati posebne uvjete za ugovaranje i pružanje
usluga te dodatna financijska i druga jamstva, izvan uvjeta utvrđenih u
standardnoj ponudi pristupa mreži, osobito u slučaju zaštite komercijalnih
interesa operatora i interesa njegovih korisnika usluga, a u vezi s prirodom i
načinom pružanja tih usluga.

(7) Ako se ne može postići dogovor između operatora i
davatelja usluga s dodanom vrijednosti izvan standardne ponude operatora iz stavka
6. ovoga članka u roku od 45 dana od dana zaprimanja zahtjeva davatelja usluga,
davatelj usluga s dodanom vrijednosti može se s tim zahtjevom obratiti
Agenciji.

(8) Cijene usluga s dodanom vrijednosti u svim
cjenovnim skupinama tih usluga, koje plaćaju krajnji korisnici usluga, određuje
operator s kojim je povezan davatelj usluga s dodanom vrijednosti. U slučaju
kad je korisnicima jednog operatora omo­gu­ćena uporaba usluga s dodanom
vrijednosti, koje pruža davatelj usluga povezan s drugim operatorom, cijene
usluga s dodanom vrijednosti za krajnje korisnike usluga određuje operator s
kojim je povezan davatelj tih usluga, pri čemu se raspodjela prihoda od prodaje
tih usluga između dvaju operatora i davatelja usluga s dodanom vrijednosti
uređuje ugovorom o međusobnom povezivanju između dvaju operatora, odnosno
ugovorom o pristupu mreži između operatora, s kojim je povezan davatelj usluga
s dodanom vrijednosti, i tog davatelja usluga.

Cijene
usluga s dodanom vrijednosti

Članak
42.

(1) Na početku
pružanja usluge s dodanom vrijednosti davatelj usluga mora obavijestiti
korisnika usluga o cijeni usluge s dodanom vrijednosti. Cijena usluge mora biti
izražena po minuti trajanja poziva, ili po ostvarenom pozivu, te mora
sadržavati porez na dodanu vrijednost.

(2)
Davatelj usluga s dodanom vrijednosti mora osigurati da se cijena usluge iz
stavka 1. ovoga članka jasno navede prigodom svakog oglašavanja tih usluga.

Usluge
s dodanom vrijednosti koje pruža operator

Članak
43.

(1)
Operator, koji u svojoj telekomunikacijskoj mreži namjerava pružati usluge s
dodanom vrijednosti, mora podnijeti Agenciji pisanu prijavu za obavljanje tih
usluga, i to uz iste uvjete koje pruža drugim davateljima usluga s dodanom
vrijednosti, koji su povezani na telekomunikacijsku mrežu tog operatora.

(2)
Usluge s dodanom vrijednosti, koje se pružaju putem terminalne opreme
priključene na telekomunikacijsku mrežu operatora, operator može, uz suglasnost
davatelja usluga s dodanom vrijednosti, ponuditi kao dodatne usluge drugim operatorima
s kojima ima ugovor o međusobnom povezivanju, pri čemu se primjenjuju odredbe
članka 41. stavka 8. i 9. ovoga Pravilnika.

Sadržaj
usluga s dodanom vrijednosti

Članak
44.

(1)
Davatelj usluga s dodanom vrijednosti odgovoran je za sadržaj koji se proizvodi,
prenosi i/ili objavljuje pružanjem tih usluga, a na koji se na odgovarajući
način primjenjuju odredbe posebnog zakona kojim je uređeno područje
elektroničkih medija.

(2)
Davatelj usluga s dodanom vrijednosti može s drugim prav­nim ili fizičkim osobama,
koje proizvode sadržaje, ugovoriti davanje sadržaja tih usluga, pri čemu za
sadržaj odgovara proiz­vođač sadržaja.

(3)
Davatelj usluga s dodanom vrijednosti može s drugim pravnim ili fizičkim
osobama ugovoriti davanje sadržaja tih usluga u humanitarne svrhe. U tom
slučaju operator, s kojim je povezan davatelj usluga s dodanom vrijednosti, ima
pravo zadržati dio prihoda od prodaje tih usluga u iznosu koji ne može prijeći
iznos stvarnih troškova operatora iz članka 41. stavka 4. ovoga Pravilnika.

XII.
POSEBNI UVJETI ZA USLUGE DAVANJA PRISTUPA INTERNETU

Članak
45.

(1)
Usluge davanja pristupa Internetu iz članka 23. stavka 2. točke 1. Zakona
obavljaju davatelji usluga na temelju podnesene pisane prijave Agenciji, putem
svojeg čvora koji je priključen na javnu nepokretnu telekomunikacijsku mrežu i
povezan na javnu internetsku mrežu.

(2)
Korisnici usluga mogu pristupati uslugama iz stavka 1. ovoga članka na način
koji nudi operator sa znatnijom tržišnom snagom na mjerodavnom tržištu, putem
stalnog zakupljenog telekomunikacijskog voda, putem javne komutirane
telekomunikacijske mreže uporabom brojeva dodijeljenih u skladu s Planom
numeriranja, putem širokopojasnog pristupa preko xDSL prik­ljuč­ka na
nepokretnu telekomunikacijsku mrežu, putem bežičnih pristupnih točaka na
nepokretnu telekomunikacijsku mrežu ili na koji drugi način.

(3)
Davatelj usluga pristupa Internetu ima pravo zahtijevati od operatora iz stavka
2. ovoga članka, koji ima mjesnu pristupnu mrežu u xDSL tehnologiji, zajednički
pristup u svrhu omogu­ći­vanja širokopojasnog pristupa korisnicima svojih
usluga.

(4)
Operator iz stavka 2. ovoga članka obvezan je izraditi i objaviti tehničke,
tehnološke i komercijalne uvjete pristupa davatelja usluga pristupa Internetu
na svoju telekomunikacijsku mrežu, poštujući načela nediskriminacije,
transparentnosti i troš­kov­ne usmjerenosti.

(5) Za
uvjete pristupa iz stavka 4. ovoga članka potrebno je pribaviti prethodnu
suglasnost Vijeća Agencije.

XIII.
POSEBNI UVJETI ZA USLUGE PRIJENOSA GOVORA PUTEM INTERNETSKOG PROTOKOLA (VoIP)

Članak
46.

(1)
Usluge prijenosa govora putem internetskog protokola (VoIP) obuhvaćaju sve
vrste prijenosa govora putem Interneta, koje mogu upotrebljavati internetski
protokol pretvaranjem ana­log­nog govornog signala u digitalni signal pogodan
za paketni prijenos podataka, te njegov prijenos i usmjeravanje putem
terminalne opreme priključene na javnu nepokretnu telekomunikacijsku mrežu.

(2) Usluge iz stavka 1. ovoga članka, koje obavlja
davatelj usluga, smatra se javnom govornom uslugom u nepokretnoj
telekomunikacijskoj mreži ako Agencija utvrdi ispunjavanje svih mjerila iz
članka 29. ovoga Pravilnika.

(3) Vijeće Agencije može, u slučaju spora između
davatelja usluga, na zahtjev zainteresirane strane ili po službenoj dužnosti,
odlučiti radi li se o usluzi prijenosa govora putem internetskog protokolau
skladu s odredbama ovoga članka, ili o javnoj govornoj usluzi u nepokretnoj
telekomunikacijskoj mreži iz članka 29. ovoga Pravilnika.

(4) Davatelji usluga iz stavka 1. ovoga članka, koje
nisu jav­ne govorne usluge, pružaju svojim korisnicima govorne usluge putem
terminalne opreme priključene na telekomunikacijsku mre­žu operatora na temelju
podnesene pisane prijave Agenciji za obavljanje telekomunikacijskih usluga iz
članka 23. stavka 2. točke 1. Zakona.

(5) Pretplatnici u javnoj nepokretnoj
telekomunikacijskoj mre­ži, koji se koriste uslugama prijenosa govora putem
Interneta, uz primjenu internetskog protokola, mogu pristupiti tim uslugama
putem javne komutirane telekomunikacijske mreže uporabom brojeva dodijeljenih u
skladu s Planom numeriranja.

(6) Operator javne telekomunikacijske mreže sa
znatnijom tržišnom snagom na mjerodavnom tržištu obvezan je izraditi i objaviti
tehničke, tehnološke i komercijalne uvjete pristupa davatelja usluga iz stavka
1. ovoga članka na svoju telekomunikacijsku mrežu.

(7) Za uvjete pristupa iz stavka 6. ovoga članka
potrebno je pribaviti prethodnu suglasnost Vijeća Agencije.

(8) Davatelj usluga iz stavka 1. ovoga članka
odgovoran je za ispravan i nesmetan rad svoje terminalne opreme te za
uklanjanje kvarova i smetnji u svojem dijelu telekomunikacijskog sustava.

(9) Davatelj usluga iz stavka 1. ovoga članka
odgovoran je za obračun i naplatu svojih usluga, kao i za rješavanje prigovora
korisnika usluga u skladu s odredbama članka 17. ovoga Pravilnika, te mora
ustrojiti odgovarajuću službu za korisnike svojih usluga.

(10) Davatelj usluga iz stavka 1. ovoga članka
obvezan je prigodom oglašavanja svojih usluga jasno naznačiti razliku u kakvoći
usluge između usluge prijenosa govora putem Interneta, uz primjenu internetskog
protokola, i javne govorne usluge.

XIV.
POSEBNI UVJETI ZA USLUGE U NEPOKRETNOJ I POKRETNOJ SATELITSKOJ SLUŽBI

Članak
47.

Usluge
prijenosa govora, zvuka, podataka, dokumenata, slika i drugog
telekomunikacijskim kapacitetima u nepokretnoj i pokretnoj satelitskoj službi,
iz članka 23. stavka 2. točke 2. Zakona, obavljaju se na temelju podnesene
pisane prijave Agenciji.

Članak 48.

(1) Za obavljanje usluga u nepokretnoj satelitskoj
službi uz uporabu VSAT terminalnih radijskih postaja *(Very Small Aperture
Terminal)* potrebno je prethodno pribaviti propisanu dozvolu za radijsku
postaju, koju izdaje Agencija.

(2) Korisnik usluga ima mogućnost izbora poslova u
vezi s pružanjem usluga iz stavka 1. ovoga članka od osoba koje obav­ljaju te
usluge, što obuhvaća izgradnju, postavljanje i puštanje u rad satelitske
radijske postaje, poslove izrade, upravljanja i uskla­đi­vanja projekata,
određivanje lokacije satelitske radijske postaje i slično.

Članak 49.

(1) Satelitska pokretna telekomunikacijska mreža
obuhvaća sljedeće:

– pokretne satelitske terminalne radijske postaje,

– satelitski segment, tj. transponder na satelitu u
Zemljinoj orbiti, i

– zemaljsku satelitsku postaju koja omogućuje
međusobno povezivanje pokretnih terminalnih radijskih postaja te njihovo
povezivanje s javnom nepokretnom telekomunikacijskom mre­žom.

(2) Poslove u vezi s održavanjem odnosa s korisnicima
usluga, aktiviranjem pokretnih terminalnih radijskih postaja u Repub­lici
Hrvatskoj te obračuna i naplate usluga obavlja ovlaštena prav­na osoba koju je
ovlastio operator satelitske pokretne telekomunikacijske mreže.

(3) Telekomunikacijske usluge u satelitskoj pokretnoj
telekomunikacijskoj mreži mogu se pružati korisnicima usluga na kopnu, moru ili
u zraku.

(4) Cijene usluga iz stavka 3. ovoga članka utvrđuje
vlasnik zemaljske satelitske postaje.

(5) Prigodom dodjele pozivnih brojeva za pokretne
terminalne radijske postaje, davatelj usluga mora se pridržavati načela dodjele
brojeva u satelitskom sustavu kojemu pripada njegova satelitska pokretna
telekomunikacijska mreža.

(6) Korisnik usluga mora se pridržavati uputa
vlasnika satelitske pokretne telekomunikacijske mreže i proizvođača terminalnih
radijskih postaja u vezi s načinom uporabe radijskih postaja, kako bi se
osigurao nesmetani rad telekomunikacijske mreže.

(7) Korisnik usluga mora svoju terminalnu radijsku
postaju održavati u ispravnom stanju, kako bi se osigurao nesmetani rad
telekomunikacijske mreže. Ako davatelj usluga utvrdi neispravnost terminalne
radijske postaje, koja uzrokuje smetnje u telekomunikacijskoj mreži, narušava
njezin nesmetani rad ili ometa rad drugih korisnika uluga, ima pravo privremeno
ili trajno isključiti terminalnu radijsku postaju u skladu s odredbama članka
11. ovoga Pravilnika.

(8)
Korisnik usluga mora redovito i pravodobno izvješćivati davatelja usluga o
promjenama u svojem nazivu ili adresi.

(9)
Korisnik usluga ima pravo zahtijevati da se njegov poziv­ni broj ne objavljuje.

(10) U
slučaju nepodmirivanja dospjelih dugovanja za obav­ljene telekomunikacijske
usluge iz stavka 3. ovoga članka na odgovarajući se način primjenjuju odredbe
članka 27. ovoga Pravilnika.

XV.
PRIJELAZNE I ZAVRŠNE ODREDBE

Obveze
operatora i davatelja usluga

Članak 50.

(1) Operatori
i davatelji usluga, koji obavljaju telekomunikacijske usluge na dan stupanja na
snagu ovoga Pravilnika, moraju uskladiti svoje opće uvjete poslovanja s
odredbama ovoga Pravil­nika u roku od tri mjeseca od dana stupanja na snagu
ovoga Pravilnika.

(2) Davatelji usluga sa znatnijom tržišnom snagom na
tržištu javnih govornih usluga u nepokretnoj telekomunikacijskoj mreži, koji na
dan stupanja na snagu ovoga Pravilnika obavljaju javne govorne usluge u
nepokretnoj telekomunikacijskoj mreži, moraju u roku od najviše 60 dana od dana
stupanja na snagu ovoga Pra­vil­nika podnijeti Vijeću Agencije zahtjev za
davanje prethodne suglasnosti na dodatni tarifni sustav ili sustave, koje su
obvezni ponuditi u skladu s člankom 32. stavkom 6. točkom 4. ovoga Pravilnika.

(3) Operatori sa znatnijom
tržišnom snagom na mjerodavnom tržištu moraju izraditi i dostaviti na prethodnu
suglasnost Vijeću Agencije standardne ponude pristupa mreži u skladu s
odredbama članka 41. ovoga Pravilnika, te uvjete pristupa mreži iz članka 45. i
46. ovoga Pravilnika najkasnije u roku od 60 dana od dana stupanja na snagu
ovoga Pravilnika.

(4) Standardne ponude i uvjeti pristupa mreži iz
stavka 3. ovoga članka ne mogu sadržavati manji opseg i manje vrsta ponuđenih
usluga u odnosu na opseg i vrste usluga koje su uspostavljene do dana stupanja
na snagu ovoga Pravilnika.

Propis
koji prestaje važiti

Članak
51.

Danom
stupanja na snagu ovoga Pravilnika prestaje važiti Pravilnik o općim uvjetima
za obavljanje telekomunikacijskih uslu­ga (»Narodne novine«, broj 84/95.,
101/96., 105/96. i 2/97.).

Stupanje
na snagu Pravilnika

Članak 52.

Ovaj
Pravilnik stupa na snagu osmoga dana od dana objave u »Narodnim novinama«.

Klasa:
011-01/04-02/42
Urbroj: 530-10-04-1
Zagreb, 17. prosinca 2004.

Ministar
**Božidar Kalmeta, dipl. ing**., v. r.

DODATAK 1.

Pokazatelji kakvoĆe usluge

Davatelji
javnih govornih usluga moraju obavljati mjerenja svih pokazatelja kakvoće
usluge navedenih u ETSI uputi EG 201 769-1. Mjerenja pokazatelja kakvoće usluge
obavljaju se na način i prema postupku utvrđenom ETSI uputom EG 201 769-1, u
skla­du s tablicom 1. Mjerenja pokazatelja kakvoće usluge obuhva­ćaju:

– vrijeme
priključenja

– broj
kvarova po pristupnom vodu

–
vrijeme uklanjanja kvara

– omjer
neuspješnih poziva

–
vrijeme uspostave poziva

–
odzivno vrijeme za usluge operatora

–
odzivno vrijeme za pristup popisu korisnika javne govorne usluge

– udio
broja javnih telefonskih govornica u ispravnom stanju, u odnosu na ukupan broj
javnih telefonskih govornica

if !supportLists–
endifpritužbe u vezi s ispravnosti računa.

if !supportEmptyParas endif

***Tablica 1.***

if !supportEmptyParas endif

|  |  |  |
| --- | --- | --- |
| **Naziv pokazatelja** | **Opis pokazatelja** | **Metoda** |
| **kakvoće usluge** | **kakvoće usluge** | **mjerenja** |
| Vrijeme priključenja | ETSI EG 201 769-1 | ETSI EG 201 769-1 |
| Broj kvarova po | ETSI EG 201 769-1 | ETSI EG 201 769-1 |
| pristupnom vodu | if !supportEmptyParas endif | if !supportEmptyParas endif |
| Vrijeme uklanjanja | ETSI EG 201 769-1 | ETSI EG 201 769-1 |
| kvara | if !supportEmptyParas endif | if !supportEmptyParas endif |
| Omjer neuspješnih | ETSI EG 201 769-1 | ETSI EG 201 769-1 |
| poziva | if !supportEmptyParas endif | if !supportEmptyParas endif |
| Vrijeme uspostave | ETSI EG 201 769-1 | ETSI EG 201 769-1 |
| poziva | if !supportEmptyParas endif | if !supportEmptyParas endif |
| Odzivno vrijeme za | ETSI EG 201 769-1 | ETSI EG 201 769-1 |
| usluge operatora | if !supportEmptyParas endif | if !supportEmptyParas endif |
| Odzivno vrijeme za | ETSI EG 201 769-1 | ETSI EG 201 769-1 |
| pristup popisu korisnika | if !supportEmptyParas endif | if !supportEmptyParas endif |
| javne govorne usluge | if !supportEmptyParas endif | if !supportEmptyParas endif |
| Udio broja javnih | ETSI EG 201 769-1 | ETSI EG 201 769-1 |
| telefonskih govornica | if !supportEmptyParas endif | if !supportEmptyParas endif |
| u ispravnom stanju | if !supportEmptyParas endif | if !supportEmptyParas endif |
| Pritužbe u vezi s | ETSI EG 201 769-1 | ETSI EG 201 769-1 |
| ispravnosti računa | if !supportEmptyParas endif | if !supportEmptyParas endif |

if !supportEmptyParas endif

Pravilnik, NN 183/2004-3157